Sudharso Pringgobroto lair lan gedhé ing Yogyakarta. Wiwit cilik wis seneng karo seni, utamané tari Jawa. Dhèwèké turunan seniman saka bapaké kang dadi Asistèn Wedhana ing Tèmpèl, Sleman, R. Pringgopiyogo, wiwit taun 1972 lan dikenal dadi Penayub (tukang Nayub), kang duwéni tugas wigati ing pasugatan drama tari. Sudharso miwiti dadi pambeksa kanthi mèlu organisasi tari Jawa Kridha Beksa Wirama kang dipangarsani déning GBH Tedjokusumo. Saliyané kuwi, dhèwèké uga sinau mbeksa lan nggamel ing Dalem Purwonegaran, kang dilatih déning KRT Purwonegara. Dhèwèké uga sinau mbeksa karo guru-guru liya, kaya ta BPH. Suryodiningrat, KRT Soeryomurtjito, uga Suyadi Hadisuwanto. Sudharso njabat minangka Formatur Dewan Ahli nalika ngedegaké organisasi Irama Tjitra, banjur melu mulang sawisé organisasiné ngadeg. Sudharso Pringgobroto uga mulang mbeksa ing Pawiyatan Luhur Taman Siswa. Dhèwèké nyiptakaké manéka tari, bedaya, lan sendratari kang ditujukaké kanggo masarakat, lan nganti saiki isih asring dienggo ing sanggar-sanggar tari. 